b'\n_START_ARTICLE_\nVeier i Hedmark\n_START_PARAGRAPH_\nI Hedmark var det pr. 1. januar 2007 til sammen 6\xc2\xa0639 km offentlige veier, noe som utgjorde 7,14\xc2\xa0% av landets samlede veilengde p\xc3\xa5 92\xc2\xa0946 km. Av dette var 2\xc2\xa0005 km riksveier/europaveier, 2 535 km fylkesveier og 2 099 km kommunale veier.\n_START_SECTION_\nFylkets viktigste veier\n_START_PARAGRAPH_\nHedmark har to europaveier. Europavei 6 g\xc3\xa5r fra Strandlykkja i Stange i s\xc3\xb8r, via Hamar til Moelv og Mj\xc3\xb8sbrua i nord. Europavei 16 g\xc3\xa5r fra S\xc3\xb8r-Odal via Kongsvinger til riksgrensen ved Riks\xc3\xa5sen. E6 og E16 er ogs\xc3\xa5 riksveier sammen med de andre riksveiene i fylket. Riksvei 2 g\xc3\xa5r gjennom Sol\xc3\xb8r fra Elverum via Kongsvinger til riksgrensen ved Morokulien. Riksvei 3 g\xc3\xa5r fra Stange via Elverum nordover \xc3\x98sterdalen til Ulsberg i Rennebu. Denne veien er s\xc3\xa6rlig viktig som alternativ til E6 gjennom Gudbrandsdalen. Riksvei 25 g\xc3\xa5r fra Hamar via Elverum til Nybergsund og riksgrensen. _NEWLINE_Blant andre viktige veier i fylket kan nevnes fylkesvei 24 fra Skarnes til Stange (sammen med riksvei E16 et alternativ til E6 mellom Kl\xc3\xb8fta og Stange/Hamar), fylkesvei 26 fra Tolga via Engerdal til Nybergsund og riksgrensen, samt fylkesvei 30 fra Koppang via Tynset til R\xc3\xb8ros.\n_START_SECTION_\nNasjonal turistvei\n_START_PARAGRAPH_\n\xc3\x89n vei i Hedmark har status som Nasjonal turistvei. Fylkesvei 27 mellom Enden i Stor-Elvdal og Folldal utgj\xc3\xb8r fra 17. september 2008 Nasjonal turistvei Rondane.\n_START_SECTION_\n\xc3\x98yforbindelser og elvekryssinger\n_START_PARAGRAPH_\nHedmarks viktigste bruforbindelse er Mj\xc3\xb8sbrua over Mj\xc3\xb8sa mellom Moelv og Biri. Stor betydning har ogs\xc3\xa5 bruene over Gl\xc3\xa5ma ved Elverum. Fylkets eneste \xc3\xb8y av betydning med tilknytning til fastlandet er Helg\xc3\xb8ya i Mj\xc3\xb8sa, som er knyttet til resten av Ringsaker kommune med Nessundet bru.\n_START_SECTION_\nFjelloverganger\n_START_PARAGRAPH_\nInnlandsfylket Hedmark har ingen h\xc3\xb8ye, sterkt trafikkerte fjelloverganger av betydning. Men riksvei 3 Tynset\xe2\x80\x93Rennebu kan likevel nevnes. Denne veien g\xc3\xa5r betydelig lavere enn E6 over Dovrefjell. Fylkesvei 29 Folldal\xe2\x80\x93Hjerkinn n\xc3\xa5r opp p\xc3\xa5 Dovrefjell, men er mindre trafikkert. Fylkesvei 27 over Ringebufjellet, Atndalen\xe2\x80\x93Ringebu, er den h\xc3\xb8yeste av fjellovergangene i fylket, selv om veiens h\xc3\xb8yeste punkt ligger i Oppland.\n_START_SECTION_\nMellomriksveier\n_START_PARAGRAPH_\nDet er fire mellomriksveier fra Hedmark til Sverige. Den viktigste er riksvei 2 ved Morokulien i Eidskog. De andre mellomriksveiene er Europavei 16 ved Riks\xc3\xa5sen i Kongsvinger, fylkesvei 26 ved Lutnes i Trysil, og fylkesvei 218 \xc3\xb8st for Drevsj\xc3\xb8 i Engerdal. I tillegg til disse g\xc3\xa5r fire andre riksveier til grensen, men mangler forbindelse med riksveier eller prim\xc3\xa6re l\xc3\xa4nsv\xc3\xa4ger i Sverige. Disse er fylkesvei 201 ved Store R\xc3\xb8gden i Grue, fylkesvei 206 ved Linna i \xc3\x85snes, riksvei 25 ved St\xc3\xb8a i Trysil, samt fylkesvei 221 s\xc3\xb8r\xc3\xb8st for Elg\xc3\xa5 i Engerdal. Fylkesvei 221 er for \xc3\xb8vrig spesiell, fordi den som innlandsvei bare har forbindelse til det \xc3\xb8vrige veinettet i Norge med en sekund\xc3\xa6r fylkesvei. Veiens vestlige endepunkt er ved innsj\xc3\xb8en Femunden. I tillegg g\xc3\xa5r de sekund\xc3\xa6re fylkesveierne 570, 569, 567, 380, 345, 361 og 344 til grensen._NEWLINE_Det er tollstasjon ved riksvei 2, riksvei 25 og fylkesvei 206. Andre grenseveier, inkl E16, m\xc3\xa5 ikke brukes av lastebiler, eller biler med varer \xc3\xa5 deklarere.'